Opinjoni tal-Kummissjoni skont l-Artikolu 251(2), it-tielet subparagrafu, punt c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal direttiva tal-Parlament Ewropew u tal-Kunsill li tistabbilixxi l-prinċipji fundamentali li jirregolaw l-inkjesti dwar inċidenti fis-settur tat-trasport marittimu jemenda l-proposta tal-kummissjoni b’mod konformi ma’ l-Artikolu 250(2) tat-Trattat KE /* KUMM/2008/0827 finali - 2005/0240 */





[pic] | KUMMISSJONI TAL-KOMUNITAJIET EWROPEJ | Brussel 26.11.2008 KUMM(2008) 827 finali 2005/0240 (COD) OPINJONI TAL-KUMMISSJONI skont l-Artikolu 251(2), , it-tielet subparagrafu, punt c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal DIRETTIVA TAL-PARLAMENT EWROPEW U TAL-KUNSILL li tistabbilixxi l-prinċipji fundamentali li jirregolaw l-inkjesti dwar inċidenti fis-settur tat-trasport marittimu JEMENDA L-PROPOSTA TAL-KUMMISSJONIb’mod konformi ma’ l-Artikolu 250(2) tat-Trattat KE 2005/0240 (COD) OPINJONI TAL-KUMMISSJONI skont l-Artikolu 251(2), , it-tielet subparagrafu, punt c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal DIRETTIVA TAL-PARLAMENT EWROPEW U TAL-KUNSILL li tistabbilixxi l-prinċipji fundamentali li jirregolaw l-inkjesti dwar inċidenti fis-settur tat-trasport marittimu (Test b’relevanza għaż-ŻEE) 1. Daħla L-Artikolu 251(2), it-tielet subparagrafu, punt c) tat-Trattat tal-KE jistipula li l-Kummissjoni għandha tressaq opinjoni dwar l-emendi proposti mill-Parlament Ewropew fit-tieni qari. Il-Kummissjoni tressaq l-opinjoni tagħha dwar l-emendi proposti mill-Parlament f'dan li ġej. 2. Sfond tal-Fajl Data tat-trażmissjoni tal-proposta lill-PE u lill-Kunsill [COM (2005) 590 finali--C6-0226/2008--2005/0240(COD)] | 13.12.2006 | Id-data tal-opinjoni tal-Kumitat Ekonomiku u Soċjali Ewropew | 13.09.2006 | Id-data tal-opinjoni tal-Kumitat tar-Reġjuni | 15.06.2006 | Data tal-opinjoni tal-Parlament Ewropew, fl-ewwel qari | 25.04.2007 | Data tal-adozzjoni tal-pożizzjoni komuni: | 06.06.2008 | Data tal-opinjoni tal-Parlament Ewropew, it-tieni qari | 24.09.2008 | 3. L-għan tal-proposta Billi għall-prevenzjoni tal-inċidenti fil-ġejjieni, huwa essenzjali li jkunu magħrufa l-kawżi tad-diżastri marittimi, il-proposta għandha l-għan li tippromowovi l-obbligu li jitwettqu inkjesti sistematiċi skont standards armonizzati u ta' kwalità għolja wara l-aktar inċidenti marittimi sinifikanti. Il-proposta għalhekk tobbliga lill-Istati Membri li jkunu Stat tal-bandiera, Stat kostali jew Stat fejn jintlaqtu interessi importanti, li jwettqu inkjesti fil-każ ta’ inċidenti fuq il-baħar li jkunu gravi jew gravi ħafna. Fil-każi l-oħra tal-inċidenti, il-proposta tipprovdi għal obbligu ta’ stħarriġ sabiex jitqies jekk għandhiex issir inkjesta. Dawn l-inkjesti, li għandhom bħala l-għan esklussiv tagħhom li jiddeterminaw il-kawżi tal-inċidenti kif ukoll l-azzjonijiet ta’ rimedju għalihom, u mhux li jattribwixxu r-responsabbiltà għall-inċident, għandhom jimxu ma’ metodoloġiija li se tiġi adottata skont il-proċedura tal-komitoloġija. Il-proposta tipprovdi wkoll biex l-inkjesti jsiru minn entitajiet permanenti u indipendenti li jkollhom ir-riżorsi x-xierqa, u li l-inkwirenti mqabbdin minnhom ikollhom il-kwalitajiet meħtieġa biex iwettqu kif suppost il-missjoni tagħhom. Għandu jinħatar Stat li jkun prinċipalment responsabbli għall-inkjesta, imma l-inkjesta trid issir f’kooperazzjoni mal-Istati interessati kollha u għal dan il-għan hemm previst qafas ta' kooperazzjoni permanenti. Dan għandu jiġi kkumplimentat minn sistema ta’ twissija bikrija u minn database Komunitarja dwar l-inċidenti fuq il-baħar li tkun immexxija mill-Aġenzija Ewropea għas-Sikurezza Marittima. Fl-aħħarnett, ir-rispons dwar il-każ huwa ggarantit mill-obbligu tal-pubblikazzjoni ta’ rapport ippreżentat skont ċerti rekwiżiti minimi u li jkun fih, fejn xieraq, rakkomandazzjonijiet dwar is-sikurezza sabiex jitqiesu mill-awtoritajiet ikkonċernati. 4. Opinjoni tal-Kummissjoni dwar l-emendi tal-Parlament Ewropew 4.1. Emendi aċċettati mill-Kummissjoni Il-Kummissjoni tista’ taċċetta l-emendi Nri 1, 2, 5, 6 u 16. 4.2. Emendi aċċettati parzjalment mill-Kummissjoni Il-Kummissjoni tista’ taċċetta l-emenda Nru 11 imma biss f’dak li għandu x’jaqsam mal-aspetti tar-reġistrazzjoni u tal-kontroll; min-naħa l-oħra, il-bqija tal-emenda mhix aċċettabbli f’dak li għandu x’jaqsam mal-ambitu tal-EMSA li huwa s-suġġett ta’ Regolament speċifiku. L-emenda Nru 21 hija aċċettabbli wkoll billi tikkonċerna l-ewwel paragrafu tal-Artikolu 8.1 tal-pożizzjoni komuni imma mhix aċċettabbli f'dak li għandu x'jaqsam mat-tieni paragrafu li l-kitba tiegħu fil-pożizzjoni komuni hija aktar ċara dwar il-kwistjoni tal-indipendenza milli dik li hemm fl-emenda. L-emenda Nru 32 hija aċċettabbli billi ddaħħal referenza għar-riżultati tal-investigazzjonijiet imwettqa, iżda mhix aċċettabbli f'dak li għandu x’jaqsam mal-attribuzzjonijiet tal-EMSA li huma s-suġġett ta’ Regolament speċifiku. 4.3. Emendi aċċettati fil-prinċipju mill-Kummissjoni L-emenda Nru 4 tista' tiġi aċċettata iżda bil-kundizzjoni li tiġi riformulata b'tali mod li tispeċifika li huma t-tagħlimiet rilevanti li jistgħu jittieħdu mill-investigazzjonijiet, li għandhom jitqiesu għal reviżjoni tal-metodoloġija tal-investigazzjoni. L-emenda 15 ukoll hija aċċettabbli iżda bil-kundizzjoni li tiġi riformulata b'tali mod li tispeċifika li huma biss it-tagħlimiet rilevanti li jistgħu jittieħdu mill-investigazzjonijiet, u mhux il-konklużjonijiet tal-investigazzjonijiet, li jistgħu jitqiesu fil-metodoloġija tal-investigazzjoni L-emenda Nru 24 tista’ tiġi aċċettata jekk tiġi riformulata b’tali mod li tirreferi għat-twissijiet bikrin ipprovduti fl-Artikolu 16 tal-Pożizzjoni Komuni. L-emenda Nru 29 tista’ tiġi aċċettata wkoll jekk tiġi riformulata b’tali mod li tispeċifika li r-rapport tal-inkjesta, inklużi l-konklużjonijiet u kwalunkwe rakkomandazzjoni, għandhom ikunu disponibbli għall-pubbliku, partikolarment fis-settur marittimu. L-emenda Nru 34 tista’ tiġi aċċettata wkoll bil-kundizzjoni li tkopri biss l-għanijiet tad-Direttiva u mhux tal-Unjoni. 4.4. Emendi li ma ġewx aċċetati mill-Kummissjoni L-emendi Nri 3,7,8,9,10,13,14,17,20 għandhom l-għan li jintroduċu mill-ġdid l-allarmi tal-periklu fl-ambitu tad-Direttiva u li jagħmlu l-inkjesti obbligatorji mhux biss għall-inċidenti serji ħafna imma wkoll għall-inċidenti serji. Dawn l-emendi jtaqqlu sostanzjalment ix-xogħol tal-entitajiet inkwireneti, li misshom minflok ikollhom il-kapaċità li jikkonċentraw fuq l-inċidenti li minnnhom jistgħu jittieħdu tagħlimiet għall-prevenzjoni ta' diżastri oħra fil-ġejjieni. L-emendi Nri 12, 21, 22, 23, 25 ifittxu li jagħżlu b’mod ċar bejn l-inkjesti dwar is-sikurezza u inkjesti oħra, partikolarment l-investigazzjonijiet kriminali; b’dan, jipperikolaw il-bilanċ milħuq waqt diskussjonijiet twal fi ħdan il-Kunsill dwar l-indipendenza tal-inkjesti dwar is-sikurezza u l-prerogattivi tal-qrati kriminali f’bosta Stati Membri. F’kull każ, mhuwiex possibbli, fil-kuntest ta’ direttiva tal-“ewwel pilastru”, li jiġu stipulati dispożizzjonijiet li jirrestrinġu l-prerogattivi ta’ ġudikant penali; għalhekk, impossibbli li tintlaħaq separazzjoni ċara bejn iż-żewġ tipi ta’ inkjesta fil-kuntest tad-Direttiva. L-emendi Nri 18, 19, 20 idaħħlu fid-Direttiva arranġament li jinvolvi l-Kummissjoni li bih, fil-każ ta' kunflitt bejn l-entitajiet inkwirenti, Stat Membru jinħatar bħala l-Istat ewlieni li jmexxi l-inkjesta. Filwaqt li l-proposta tal-Kummissjoni għandha l-għan li tipprevjeni kemm jista’ jkun inkjesti paralleli (punt modifikat mill-Pożizzjoni Komuni), ma jkunx realistiku li wieħed joħroġ biex jipprojbihom għal kollox, u arranġament li jgħabbi lill-Kummissjoni bir-responsabbiltà ta’ arbitru għad-differenzi fi kwistjoni bħal din bejn l-Istati Membri jaf ikun punt delikat għall-aħħar biex jiġi implimentat fuq livell politiku. L-emendi 26 u 27 għandhom l-għan li jissostitwixxu l-punt (h) tal-Pożizzjoni Komuni bil-kliem li hemm fit-test propost mill-Kummissjoni li, madankollu, kien inqas ċar dwar dan il-punt. L-emenda Nru 28 għandha l-għan li testendi għall-inċidenti serji dawk il-każijiet fejn l-entità inkwirenti trid tipproduċi rapport sħiħ filwaqt li f’xi każijiet, jekk ma jkun hemm l-ebda tagħlima x’tittieħed mill-investigazzjoni, ikun hemm il-ġustifikazzjoni għat-tfassil ta' rapport simplifikat. L-emenda Nru 30 għandha l-għan li tippermetti lill-Kummissjoni tagħmel bidliet sostantivi għar-rapporti tal-inkjesta, filwaqt li l-kontenut tar-rapporti jrid ikun ir-responsabbiltà tal-entitajiet inkwirenti weħidhom. L-emenda Nru 31 teħtieġ li kull tliet snin il-Kummissjoni tipproduċi rapport dwar l-implimentazzjoni tad-Direttiva, filwaqt li mkien ma hemm evidenza li rekwiżit bħal dan ikollu xi siwi. L-emenda Nru 33 għandha l-għan li tobbliga lill-Istati Membri japplikaw id-dispożizzjonijiet tal-Linji Gwida tal-IMO dwar it-trattament ġust tal-baħħara fil-każ ta’ inkjesta wara inċident. Dawn il-Linji Gwida fihom bosta dispożizzjonijiet dwar il-proċedura kriminali (jew ċivili), u għalhekk ma jistgħux jsiru obbligatorji fil-kuntest ta’ direttiva tal-“ewwel pilastru”. 5. Konklużjoni Skont l-Artikolu 250(2) tat-Trattat tal-KE, il-Kummissjoni qed temenda l-proposta tagħha kif intqal hawn fuq.